b'\n_START_ARTICLE_\nDacia\n_START_SECTION_\nKupnja Renaulta\n_START_PARAGRAPH_\nRenault grupa je 1999. kupila Daciu s ciljem proizvodnje niskobu\xc5\xbeetnih malih automobila za tr\xc5\xbei\xc5\xa1te Sredi\xc5\xa1nje i Isto\xc4\x8dne Europe. 2000. je predstavljen model SupeRNova, pobolj\xc5\xa1anja verzija modela Nova. Prodaja modela je bila zadovoljavaju\xc4\x87a, te je 2002. godine prodano 53.000 vozila. Oko 50% rumunjskog tr\xc5\xbei\xc5\xa1ta automobila je dr\xc5\xbeala Dacia. Model SupeRNova je 2003. zamijenjen s modelom Solenza, koji je imao potpuno redizajniranu unutra\xc5\xa1njost te moderniji izgled od prethodnika. Solenza je bila samo premosnica za konkretan model kojim bi se Dacia probila ne samo na tr\xc5\xbei\xc5\xa1te balkanskih zemalja, ve\xc4\x87 i na dio tr\xc5\xbei\xc5\xa1ta zapadne Europe. Proizvodnja Solenze je prestala 2005. s predstavljanjem novog modela Dacie Logan.\n_START_SECTION_\nDacia Logan\n_START_PARAGRAPH_\nDacia Logan je predstavljen 2004. i izazvao je veliki medijski interes radi predstavljanja kao "Automobil za 5.000 \xe2\x82\xac". Iako prodajna cijena Logana u najslabijoj varijanti od ne\xc5\xa1to manje od 7.000 \xe2\x82\xac nije potvrdila projiciranu cijenu, ipak je jedan od najjeftinijih automobila u klasi. Unato\xc4\x8d kritikama na ra\xc4\x8dun izgleda automobil je ipak dobro prihva\xc4\x87en i prodavan ne samo u zemljama isto\xc4\x8dne Europe ve\xc4\x87 i u zemljama zapadne i srednje Europe. Logan je moderan automobil, dizajniran u Renaultovim centrima, te se u nekim dr\xc5\xbeavama prodaje pod Renaultovom zna\xc4\x8dkom. Osim benzinskih motora kojima su pokretani prvi modeli, od 2005. u ponudi je i dizelski motor.'